मुजफ्फरपुर. हाजीपुर-मुजफ्फरपुर फोरलेन बाइपास निर्माण में अटका रोड़ा अब शीघ्र खत्म हो जाएगा। जिला भू अर्जन विभाग ने नए सिरे से प्रावधान के अनुसार किसानों को सूद सहित मुआवजा भुगतान के लिए एनएचएआई को अंतिम इस्टीमेट भेज दिया है। फिलहाल, विभाग ने 36 में से 26 गांव के किसानों को मुआवजा भुगतान के लिए 104 करोड़ रुपए का इस्टीमेट भेजा है। शेष 10 गांव के लिए भी करीब 46 करोड़ का इस्टीमेट तैयार हो रहा है।
बुधवार को राज्यस्तरीय समीक्षा बैठक में जिला भू अर्जन अधिकारी ने एनएचएआई के प्रोजेक्ट डायरेक्टर को पत्र लिखकर पूर्व में उपलब्ध कराई गई राशि को घटाकर शेष राशि उपलब्ध कराने को कहा है। पूर्व में एनएचएआई ने 123 हेक्टेयर जमीन के लिए 81 करोड़ उपलब्ध कराया था। राजस्व एवं भूमि सुधार विभाग के प्रधान सचिव व्यास जी ने बुधवार को एनएचएआई के प्रोजेक्ट डायरेक्टर से कहा कि मुआवजा भुगतान के लिए शीघ्र राशि उपलब्ध कराई जाए ताकि हाजीपुर-मुजफ्फरपुर फोरलेन का निर्माण पूरा किया जा सके। मुआवजा निर्धारण को लेकर पिछले तीन वर्षों से किसान विरोध जता रहे हैं। इससे करीब 17 किलोमीटर तक निर्माण बाधित है।
hin_Deva hin_Deva